ફિનલેન્ડની મોબાઇલ હેન્ડસેટ નિર્માતા કંપની નોકિયા કોર્પ એક નવેમ્બર , 2014થી પોતાનો ચેન્નઈ સ્થિત મોબાઇલ હેન્ડસેટ નિર્માણ પ્લાન્ટ બંધ કરવા જઈ રહી છે . આ નિર્ણયને પગલે નોકિયાના આ પ્લાન્ટમાં કામ કરતા 1100 કર્મચારીઓના ભવિષ્ય પર પ્રશ્નાર્થ લાગી ગયો છે . માઇક્રોસોફ્ટે નોકિયાના આ પ્લાન્ટમાં બની રહેલા હેન્ડસેટ માટેનો એગ્રીમેન્ટ પૂરો કરી દીદો છે . જેને પગલે નોકિયાએ આ પલાન્ટમાં કામગીરી બંધ કરવાની જાહેરાત કરી છે . આ અંગે નોકિયાએ જણાવ્યું છે ' માઇક્રોસોફ્ટે એક નવેમ્બર 2014થી એગ્રીમેન્ટ પ્રમાણે અહીં મેન્યુફેક્ચરિંગ સર્વિસ બંધ કરવાનું જણાવ્યું છે . માઇક્રોસોફ્ટ દ્વારા આગળ વધુ ઓર્ડર ન મળતા કંપની 1 નવેમ્બરથી ચેન્નઈના શ્રીપેરંબદૂર પ્લાન્ટમાં મોબાઇલ હેન્ડસેટ નિર્માણ બંધ કરી રહી છે . ' ઉલ્લેખનીય છે કે ભારતના ટેક્સ ડિપાર્ટમેન્ટ સાથે વાંધો પડતા અહીંના ઉત્પાદનો પર મનાઈ ફરમાવવામાં આવી છે . જેને પગલે પ્લાન્ટને બીજે ક્યાંય ખસેડવા અંગે પણ કંપની અસમંજસમમાં છે . ભારતીય ટેક્સ સત્તાવાળાઓનો દાવો છે કે નોકિયાએ ખોટી રીતે સોફ્ટવેર એક્સપોર્ટનો લાભ લઈ ટેક્સમાં છૂટછાટ મેળવી છે . નોકિયાએ આ દાવાને કોર્ટમાં પડકાર્યો છે . જેને પગલે માઇક્રોસોફ્ટ સાથેની ડીલમાં આ પ્લાન્ટ બંધ કરવાની વાત થઈ હતી .